Minstens 4 dood ná ontploffing in Somerset-WesRheinmetall Denel Munition (Foto: Phando jikelo/African News Agency/ANA) Minstens vier persone is dood en verskeie word steeds vermis ná ŉ groot ontploffing by die Rheinmetall Denel-depot in Somerset-Wes in die Wes-Kaap. Theo Layne, hoof van die brandweer van Stad Kaapstad, het gesê brandbestryders is omstreeks 15:45 na die toneel ontbied. “ŉ Ontploffing het plaasgevind en personeel van die aanleg was besig om die brand te probeer blus toe beamptes by die toneel opgedaag het,” het hy gesê. “Vier persone het noodlottige beserings opgedoen en brandbestryders is tans op soek na nog ses persone wat vermis word.” Die oorsaak van die ontploffing is nog nie bekend nie. Altesaam 15 brandbestryders en drie brandweerwaens is op die toneel. Die staatsbeheerde wapenvervaardiger Denel het ŉ 49%-aandeel in Rheinmetall Denel Munition (Edms) Bpk.